Diari Oficial de la Generalitat Valenciana


Sumari del DOGV 9912, del 09-08-2024 (2024/7614)

RESOLUCIÓ de 19 de juny de 2024, de la Direcció General d’Urbanisme, Paisatge i Avaluació Ambiental, per la qual s’ordena la publicació de l’informe ambiental i territorial estratègic del Catàleg de proteccions (secció patrimoni cultural) d’Albalat dels Sorells. Expedient 007/3635-YVJ.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9912

Data del DOGV
:   09-08-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/7614

CVE
:   VUGD-J-8438-4875

Data del document
:   19-06-2024

Organisme emissor
:   Conselleria de Medi Ambient, Aigua, Infraestructures i Territori

Tipus de document
:   Resolució

Descriptors 

:   * Albalat dels Sorells
    * impacte ambiental

D’acord amb l’article 53.7 del Decret legislatiu 1/2021, de 18 de juny, del Consell, d’aprovació del text refós de la Llei d’ordenació del territori, urbanisme i paisatge, que establix la publicació en el *Diari Oficial de la Generalitat Valenciana*  de l’informe ambiental i territorial estratègic,

RESOLC

Publicar en el *Diari Oficial de la Generalitat Valenciana*  l’informe ambiental i territorial estratègic corresponent a l’expedient 007/7947-KQN Albalat dels Sorells (València).

«Informe ambiental i territorial estratègic.

Tràmit: Catàleg de proteccions (secció patrimoni cultural) d’Albalat dels Sorells.

Promotor: Ajuntament d’Albalat dels Sorells.

Autoritat substantiva: Comissió Territorial d’Urbanisme de València.

Localització: Terme municipal d’Albalat dels Sorells.

Expedient: 007-2021-EAE.

La Comissió d’Avaluació Ambiental, en la sessió celebrada el 31 de març de 2022, va adoptar el següent:

ACORD

Vista la proposta d’informe ambiental i territorial estratègic del Catàleg de proteccions (secció patrimoni cultural) d’Albalat dels Sorells, en els termes següents:

En data 29 de gener de 2021, va tindre entrada en el Servei d’Avaluació Ambiental Estratègica la sol·licitud d’inici de l’avaluació ambiental i territorial estratègica de la secció cultural del Catàleg de proteccions d’Albalat dels Sorells.

A) Documentació presentada

La sol·licitud d’inici, remesa pel Servei Territorial d’Urbanisme de València, s’acompanya d’un esborrany de la secció cultural del Catàleg de proteccions i del document inicial estratègic amb els continguts de l’article 52 (procediment simplificat) del Decret legislatiu 1/2021, de 18 de juny, del Consell, d’aprovació del text refós de la Llei 5/2014, de 25 de juliol, d’ordenació del territori, urbanisme i paisatge de la Comunitat Valenciana (TRLOTUP).

La documentació presentada consta del document inicial estratègic i l’esborrany. L’esborrany conté la documentació i la redacció completa de la secció del catàleg: memòria informativa, memòria justificativa, normes urbanístiques, plans d’informació, plans d’ordenació, fitxes d’elements arquitectònics i fitxes d’elements etnològics.

B) Planejament vigent

El planejament municipal vigent consistix en un pla general d’ordenació urbana aprovat per la Comissió Territorial d’Urbanisme de València el 13 de maig de 2011 i publicat en el *Butlletí Oficial de la Província*  el 13 de desembre de 2012. Va ser sotmés a avaluació ambiental i es va emetre una declaració d’impacte ambiental positiva amb condicions (expedient 244/6745 HUG) el 28 de novembre de 2008.

S’ha aprovat una modificació puntual d’este pla referida a la regularització de l’alineació exterior d’una parcel·la, publicada en el *Butlletí Oficial de la Província*  núm. 125 de 2 de juliol de 2015.

C) Descripció, objecte i justificació

S’elabora la secció cultural del catàleg del municipi, l’objecte del qual és inventariar tots els béns patrimonials culturals del municipi i incorporar la regulació específica per a cada bé, segons els criteris que establix el TRLOTUP.

Este catàleg és un compendi de coneixements, pràctiques, sensibilitats i disciplines de la identitat cultural d’Albalat dels Sorells, que inclourà elements físics i tangibles de tipus arquitectònic, etnològic i arqueològic.

Amb este instrument se substituirà la regulació vigent dels béns continguts en el PGOU.

En la documentació presentada es fa una descripció general d’elements i conjunts potencialment catalogables, que es poden resumir en:

Arquitectura civil, tant d’ús públic com privat, que comprén edificacions de l’àmbit de la vida civil (vivendes, escoles, biblioteques, etc.). Entre estos, destaquen els següents:

• Vivenda tradicional d’Albalat dels Sorells, la qual diferencia les vivendes tradicionals anteriors al segle XX de les que són posteriors, més eclèctiques. Es descriuen exhaustivament els elements ornamentals de les vivendes.

• Equipaments com l’estació de ferrocarril, que forma part de les construccions originals de la línia inaugurada en 1893 per a comunicar València, el port, Bétera i Rafelbunyol.

• Dotacions d’àmbit municipal, construïdes a conseqüència de les mesures higienistes derivades del creixement urbà de la segona mitat del segle XIX i la primera del segle XX, representades a Albalat dels Sorells pel cementeri o l’escorxador.

• Arquitectura religiosa i patrimoni ritual, caracteritzat per l’església parroquial dels Sants Reis, redissenyada sobre una construcció medieval i catalogada com a BRL; la capella del Crist de les Ànimes, situada a l’interior del cementeri i catalogada com a BRL; diversos panells devocionals, col·locats tant en façanes com en interiors de les cases, i el viacrucis, situat davant del cementeri i format per les 14 estacions tradicionals.

• Arquitectura agrícola, que engloba les construccions la funció de les quals està al servici de les activitats agràries i ramaderes, entre les quals destaquen:

• Alqueries i masies: cases vinculades a l’explotació agrícola d’hortes i zones de regadiu els orígens de les quals es remunten a l’època islàmica. Les més antigues es trobaven, almenys, parcialment fortificades.

• Motors i pous: elements hidràulics hereus dels pous o sénies que l’agricultor feia servir per a obtindre la quantitat necessària d’aigua.

• Molí: situat a l’horta, l’origen del qual es remunta probablement a 1658.

• Altres elements vinculats a la xarxa de séquies, com són el llavador de xufes i el partidor de llengües.

• Arquitectura industrial desenvolupada a partir de la segona mitat del segle XX. Actualment, està representada per algunes naus que ha absorbit el nucli urbà. Es conserva també un fumeral de rajola que pertanyia a una antiga fàbrica de rajoles.

Tal com indica l’article 42.6 del TRLOTUP, en l’article 5 de les normes urbanístiques s’esmenta la necessitat d’agrupar els béns pertanyents a l’ordenació estructural i els béns pertanyents a l’ordenació detallada. Igualment, en l’article 84 s’arreplega una llista de tots els béns catalogats que no estan inscrits en l’Inventari general del patrimoni cultural valencià, però que formen part d’este catàleg, i que es descriuen amb detall en les seues fitxes.

Segons s’indica en l’esborrany, l’Inventari general de patrimoni cultural valencià inclou actualment: 1 bé d’interés cultural (el palau dels Sorells), 5 béns de rellevància local (el fumeral industrial, l’església parroquial dels Sants Reis, el retaule ceràmic del Crist crucificat, el retaule ceràmic de la Mare de Déu dels Desemparats i el fumeral industrial de rajoleria), així com 9 béns immobles d’etnologia.

A més, en el PGOU d’Albalat dels Sorells apareixen catalogats tots els immobles que s’esmenten en el paràgraf anterior, als quals se n’afigen 7 (el nucli històric tradicional, l’entorn de protecció del BIC, el llit de la Reial Séquia de Moncada, l’edifici del carrer Pare Salvador, l’heretat de Nostra Senyora del Rosari, la masia Bonavista i el motor de les Senyoretes).

Pel que fa als jaciments arqueològics, l’Inventari general de patrimoni cultural Valencià inclou 3 llocs (el BIC castell dels Sorells, el nucli històric tradicional i el carrer Pare Salvador Mollà). El PGOU, d’altra banda, inclou 3 àrees de vigilància arqueològica (l’entorn de protecció del BIC castell-palau dels Sorells, el nucli històric tradicional i la Via Augusta).

En la proposta presentada, es consideren potencialment catalogables 176 immobles, entre els quals hi ha 6 naus, 1 ruïna, 2 portes, 1 cementeri, 1 estació de ferrocarril, 3 masies, 5 motors, 1 llavador de xufes, 1 partidor de llengües, 3 alqueries, 1 pou i 1 escorxador. La resta es corresponen amb la tipologia de vivendes o cases.

D) Document inicial estratègic: possibles efectes sobre el medi ambient

El municipi d’Albalat dels Sorells està situat sobre l’antic camí ral de València a Morvedre i el terme d’este, amb una superfície de 4,6 km², està situat en la planícia del marge esquerre del riu Túria. El terme limita amb Foios, al sud; amb Moncada, a l’oest; amb Museros i Albuixech, al nord, i amb el mar Mediterrani, a l’est. La seua població és de 3.944 habitants (segons dades de 2018).

L’àmbit d’aplicació del Catàleg de proteccions comprén tot el terme municipal, per la qual cosa el document descriu tant les característiques ambientals del terme com el seu context històric.

Quant al contingut de les possibles alternatives, se’n proposen dos:

Alternativa 1. No realitzar el catàleg proposat i continuar amb la situació actual. Esta alternativa implicaria la possible desaparició d’uns certs immobles amb valors culturals, paisatgístics, o d’una altra índole, especials pel fet que no es troben catalogats.

Alternativa 2. L’alternativa triada. Consistix a redactar el Catàleg de proteccions de patrimoni cultural de manera que arreplegue un coneixement complex del conjunt patrimonial i que integre coherentment els diferents estudis sectorials (arquitectònic, arqueològic, artístic i antropològic-etnològic).

En relació amb els possibles efectes sobre el medi ambient, el document indica que l’àmbit d’actuació és el propi d’un entorn urbà i periurbà consolidat. L’actuació no compromet cap modificació sobre el medi ambient ni sobre els elements estratègics del territori, atés que l’àmbit és una àrea consolidada i no suposa cap canvi fonamental en allò que reflectix el planejament actual.

El document no proposa cap seguiment ambiental de l’elaboració del catàleg.

E) Consultes

Per part de l’òrgan ambiental, d’acord amb el que establix l’article 53.1 del TRLOTUP, la documentació aportada s’ha sotmés a consulta, en la seua condició d’administracions públiques afectades, a:

|  |  |  |
| --- | --- | --- |
| *Administració pública consultada* | *Consulta* | *Informe* |
| DG Cultura i Patrimoni  Servici de Patrimoni Cultural | 11.10.2021 | 27.10.2021 |
| DG Política Territorial i Paisatge  Servei d’Infraestructura Verda i Paisatge | 11.10.2021 | 23.03.2022 |
| DG Política Territorial i Paisatge  PATRICOVA | 11.10.2021 | 24.03.2022 |
| DG Política Territorial i Paisatge  PATIVEL | 11.10.2021 | 23.03.2022 |
| DG Política Territorial i Paisatge  PATODHV | 11.10.2021 | 10.01.2021 |
| SDG Medi Natural  Vies pecuàries  Sòl Forestal | 11.10.2021 | 30.03.2022  04.02.2022 |
| Servei Territorial d’Urbanisme | - | 29.01.2021 |

  

Nota: els informes rebuts es poden consultar, una vegada s’emeta este IATE, en la pàgina web:

<<https://agroambient.gva.es/va/web/evaluacion-ambiental/seguiment-d-expedients-d-avaluacio-ambiental-estrategica>>

(apartat ‘Seguiment d’expedients d’avaluació ambiental estratègica’, seleccionant província>València, municipi>Albalat dels Sorells i >007/2021/EAE-Catàleg de proteccions (secció patrimoni cultural) d’Albalat dels Sorells)

F) Identificació dels efectes possibles sobre el medi ambient

Segons el que estipula l’article 46.3 del TRLOTUP, l’òrgan ambiental i territorial ha de determinar, d’acord amb els criteris de l’annex VIII, el sotmetiment al procediment d’avaluació ambiental i territorial ordinari o simplificat, en funció de l’existència d’efectes significatius sobre el medi ambient i amb una consulta prèvia a les administracions públiques afectades a què es referixen els articles 48.d i 53.1 del TRLOTUP.

Urbanisme

El 29 de gener de 2021 el Servei Territorial d’Urbanisme de València emet un informe en què indica que l’aprovació definitiva serà autonòmica perquè afecta determinacions de l’ordenació estructural. L’òrgan ambiental també és l’autonòmic, ja que el pla no compta amb les característiques dels casos que arreplega l’article 49 del TRLOTUP.

Des del punt de vista de les seues competències, no plantegen cap observació a la proposta.

Patrimoni cultural

La Direcció Territorial d’Educació, Cultura i Esport emet el seu informe el 27 d’octubre de 2021, en què es comuniquen diferents directrius generals que cal tindre en compte per a elaborar el catàleg, les quals es referixen tant a la normativa que s’ha de consultar com a la metodologia que cal seguir.

• En el tercer punt s’indica que s’ha de comprendre l’estudi i l’avaluació de tots els camps d’interés patrimonial de naturalesa immoble. Per a dur a terme l’estudi esmentat, en el quart punt s’informa que l’Inventari general del patrimoni cultural valencià està a disposició pública per a ser consultat, i també ho estan les bases de dades dels elements del seu patrimoni històric, artístic, arquitectònic, etnològic, arqueològic i paleontològic. No obstant això, s’indica que la informació no és exhaustiva ni està actualitzada. És el mateix redactor qui ha de completar el document amb tots els elements del patrimoni cultural que detecte. S’esmenta també que l’única consulta que té l’accés restringit correspon a la localització de jaciments arqueològics.

• En el quint punt s’assenyala que, pel que fa al patrimoni arqueològic, s’ha de dur a terme una prospecció arqueològica i, a continuació, s’ha d’indicar que la prospecció està autoritzada per la Direcció Territorial d’Educació, Cultura i Esport amb data 3 d’octubre de 2019.

• En el sext punt s’indica que, quant als catàlegs i les seues modificacions, han de ser informats per la conselleria competent en matèria de cultura.

Infraestructura Verda i Paisatge

El Servei d’Infraestructura Verda i Paisatge emet un informe el 23 de març de 2022 en el qual indica el següent:

• L’àmbit del Catàleg de proteccions està inclòs en el paisatge de rellevància regional PRR 37 Horta de València*.*

• S’indica també que, segons el Decret 219/2018, de 30 de novembre, pel qual s’aprova el Pla d’acció territorial d’ordenació i dinamització de l’Horta de València (PATODHV), en este últim s’inclou l’elaboració del «Catàleg de proteccions. Document informatiu.» Amb la finalitat de completar-ne el contingut, el Catàleg de proteccions (CP) d’Albalat dels Sorells ha d’incloure els elements inventariats pel PATODHV en l’àmbit territorial corresponent i considerar la valoració i les determinacions que els resulten aplicables.

• S’assenyala que, de conformitat amb el que s’establix en l’article 6.7 del TRLOTUP, quan el Catàleg de proteccions s’elabore de manera independent, no és necessari un instrument de paisatge. En este cas, els elements que s’han de protegir han d’incloure, en les fitxes corresponents, el nivell de protecció del paisatge que siga procedent considerar, així com els valors paisatgístics i visuals que cal preservar.

• S’indica que, segons s’especifica en l’article 6.4 del TRLOTUP, seria necessari un estudi d’integració paisatgística si la regulació normativa del CP comporta increments de volumetries o modifica la configuració de béns existents o del seu entorn. En cas contrari, el Catàleg de proteccions haurà de tindre en compte criteris paisatgístics i introduir condicionants que preserven el paisatge.

• De conformitat amb el que s’establix en els annexos I i II del TROLUP, l’informe considera adequada la realització d’almenys: una anàlisi visual justificativa (en què s’identifiquen els punts de vista, els recorreguts rellevants, etc.), la caracterització dels elements i conjunts catalogables i dels seus entorns, i la valoració de possibles impactes de les actuacions que es puguen autoritzar.

• En relació amb la infraestructura verda, s’indica que el Catàleg de proteccions ha de definir esta infraestructura en els seus plans d’ordenació i tindre en compte tots els BRL, elements identificats que cal protegir i recorreguts.

Gestió territorial – Pla d’acció territorial d’ordenació i dinamització de l’Horta de València (PATODHV).

El Servei de Gestió Territorial emet el seu informe el 10 de gener de 2021 en matèria d’adaptació al Pla d’acció territorial d’ordenació i dinamització de l’Horta de València (PATODHV), aprovat pel Decret 219/2018, de 30 de novembre, perquè es tracta d’un municipi inclòs en el seu àmbit, en el qual s’indiquen les consideracions següents:

• L’esborrany del catàleg haurà de respectar les determinacions del Pla d’acció territorial d’ordenació i dinamització de l’Horta de València (PATODHV), sobretot pel que fa a la secció de patrimoni cultural i la incidència en el Catàleg de proteccions de béns culturals del PATODHV.

• Quant al patrimoni cultural, s’han d’incloure tant els elements de primer orde com de segon orde que figuren en el Catàleg de proteccions de béns culturals del PATODHV, i incloure les séquies i camins històrics, així com els elements que tinguen un rang local. S’ha de tindre en compte la normativa del Catàleg de proteccions de béns culturals del PATODHV, així com la regulació continguda en la Llei 5/2018, de 6 de març, de l’Horta de València.

• L’informe assenyala que el Catàleg de proteccions de béns culturals del PATODHV inclou el cementeri d’Albalat dels Sorells com a bé de rellevància local (BRL) i considera pertinent que s’estudie incloure’l en l’esborrany del Catàleg de proteccions, secció patrimoni cultural, també com a BRL.

Inundabilitat (PATRICOVA)

El Servei de Gestió Territorial emet un informe el 24 de març de 2022 en el qual, pel que fa al compliment del Pla d’acció territorial sobre prevenció de risc d’inundació a la Comunitat Valenciana (PATRICOVA), s’indica que, una vegada analitzades la cartografia d’inundabilitat del PATRICOVA esmentat i la del Sistema Nacional de Cartografia de Zones Inundables (SNCZI), l’àmbit objecte del Catàleg de proteccions, secció patrimoni cultural, d’Albalat dels Sorells, no es troba afectat pels diferents períodes de retorn de 10, 100 i 500 anys.

L’informe conclou que l’àmbit del catàleg no es troba afectat per perillositat d’inundació, segons les determinacions normatives del PATRICOVA.

Ordenació i gestió forestal

La Secció Forestal de la Direcció Territorial de València emet un informe el 30 d’abril de 2022 en el qual s’indica que en el catàleg presentat no s’han inclòs les cinc vies pecuàries classificades en el municipi. Com que es tracta de béns patrimonials sobre els quals l’adopció de mesures de protecció, foment o posada en valor es considera d’interés general, podrien formar part d’un catàleg de proteccions, secció patrimoni natural.

El 4 de febrer de 2022, la mateixa Secció Forestal emet un informe en el qual s’indica que, una vegada comprovada la documentació, les forests d’utilitat pública i els terrenys forestals no es veuen afectats.

G) Consideracions jurídiques

L’avaluació ambiental estratègica és l’instrument de prevenció, establit en la Directiva 2001/42/CE, del Parlament Europeu i del Consell, de 27 de juny, per a la integració dels aspectes ambientals en la presa de decisions de plans i programes públics. Esta directiva s’incorpora al dret intern espanyol mitjançant la Llei 21/2013, de 9 de desembre, d’avaluació ambiental, i al dret autonòmic, mitjançant el Decret legislatiu 1/2021, de 18 de juny, del Consell, d’aprovació del text refós de la Llei 5/2014, de 25 de juliol, d’ordenació del territori, urbanisme i paisatge de la Comunitat Valenciana (TRLOTUP).

El Reial decret legislatiu 7/2015, de 30 d’octubre, pel qual s’aprova el text refós de la Llei de sòl i rehabilitació urbana, establix en l’article 22 que els instruments d’ordenació territorial i urbanística estan sotmesos a avaluació ambiental, d’acord amb el que preveu la legislació d’avaluació ambiental.

H) Valoració ambiental d’acord amb els criteris de l’annex VIII del TRLOTUP

La proposta de Catàleg de proteccions (secció patrimoni cultural) suposa la identificació i protecció dels elements del municipi, tant en sòl urbà com en sòl no urbanitzable, i el seu objecte és la protecció d’estos elements per a evitar que es deterioren. S’ha observat que no s’han inclòs les vies pecuàries dins del catàleg. Referent a això, cal esmentar que es considera adequat que formen part d’un catàleg de proteccions referit a la secció de patrimoni natural, tenint en compte que estes tenen la seua pròpia normativa sectorial i que la normativa del catàleg haurà de ser compatible amb esta.

Es preveu que el Catàleg de proteccions no tindrà un efecte negatiu sobre el medi ambient, sinó que serà positiu.

1. Per les característiques dels plans i els programes:

• La secció cultural del catàleg plantejat no establix el marc per a projectes sotmesos a avaluació d’impacte ambiental. El seu contingut sí que influïx en el planejament municipal vigent.

• S’ha realitzat una anàlisi exhaustiva del patrimoni cultural del terme i s’ha arribat a quadruplicar la quantitat d’elements que cal protegir i catalogar.

• Encara que la quantitat d’elements inclosos és elevada, la incidència en l’ordenació territorial és molt puntual, i es localitza en punts concrets del terme.

2. Per les característiques dels efectes i de l’àrea probablement afectada:

• S’incidix sobre el patrimoni cultural. La seua afecció és positiva, ja que l’objecte principal del pla és ordenar-lo, classificar-lo i protegir-lo.

• La duració dels efectes serà prolongada, però igualment serà positiva, ja que la finalitat és preservar el patrimoni cultural en el temps.

• Els elements que cal protegir, identificats en la secció cultural del catàleg, que reunisquen valors culturals i paisatgístics han d’incloure en les fitxes corresponents el nivell de protecció del paisatge que siga procedent considerar, així com els valors paisatgístics i visuals que cal preservar.

• No s’especifica cap qüestió de seguiment.

I) Proposta d’acord

Segons establix l’article 53 del TRLOTUP, d’acord amb els criteris de l’annex VIII d’esta llei, i atés l’anàlisi que s’ha realitzat en l’apartat anterior, es pot concloure que la secció cultural del catàleg no té efectes significatius negatius sobre el medi ambient i el territori, i es pot resoldre l’avaluació ambiental estratègica pel procediment simplificat.

D’acord amb el que s’ha exposat, es resol

Emetre un informe ambiental i territorial estratègic favorable en el procediment simplificat d’avaluació ambiental i territorial estratègica de la secció de patrimoni cultural del Catàleg d’Albalat dels Sorells, l’objecte del qual serà el descrit en la documentació remesa, d’acord amb els criteris de l’annex VIII del TRLOTUP, per no tindre efectes significatius sobre el medi ambient, sempre que abans de l’aprovació definitiva es complisquen els condicionants descrits a continuació, i correspondrà continuar la tramitació tenint en compte la seua normativa sectorial:

1) Abans de l’aprovació definitiva, s’haurà d’obtindre el pronunciament favorable de la conselleria competent en matèria de patrimoni cultural. En cas contrari, s’entendrà este informe ambiental i territorial estratègic com a desfavorable.

2) S’ha d’elaborar un pla de seguiment amb els informes de seguiment corresponents, la periodicitat del qual serà, almenys, cada quatre anys.

3) S’han d’incorporar els requeriments assenyalats en l’informe del Servei d’Infraestructura Verda i Paisatge de 23 de març de 2022, al qual se sol·licitarà un informe previ a l’aprovació definitiva i s’inclouran, si és el cas, les determinacions que s’assenyalen en este.

4) Tots els elements catalogats de caràcter estructural i els seus entorns de protecció formaran part de la infraestructura verda municipal una vegada s’aprove el catàleg.

Segons establix l’article 53.7 del TRLOTUP, l’informe ambiental i territorial estratègic perdrà la vigència i deixarà de tindre els efectes propis si, una vegada publicat en el *Diari Oficial de la Generalitat Valenciana*, no s’ha aprovat el pla en el termini màxim de quatre anys des que es va publicar. En este cas, el promotor ha d’iniciar novament el procediment d’avaluació ambiental i territorial estratègica simplificada de la modificació.

Òrgan competent

La Comissió d’Avaluació Ambiental és l’òrgan competent per a emetre l’informe ambiental i territorial estratègic a què es referix l’article 53.2.*b*  del Decret legislatiu 1/2021, de 18 de juny, del Consell, d’aprovació del text refós de la Llei d’ordenació del territori, urbanisme i paisatge, d’acord amb el que disposa l’article 3.2 del Decret 230/2015, de 4 de desembre, del Consell, pel qual s’aprova el Reglament de l’òrgan ambiental de la Generalitat als efectes d’avaluació ambiental estratègica (plans i programes).

A la vista del que s’ha exposat anteriorment, la Comissió d’Avaluació Ambiental acorda: emetre un informe ambiental i territorial estratègic favorable en el procediment simplificat d’avaluació ambiental i territorial estratègica del Catàleg de proteccions, secció patrimoni cultural, d’Albalat dels Sorells, per considerar que no té efectes significatius en el medi ambient, amb el compliment de les determinacions que s’inclouen en l’informe esmentat.

Notificar als interessats que, contra esta resolució, com que no és un acte definitiu en via administrativa, no s’hi pot interposar cap recurs, fet que no és un inconvenient perquè puguen utilitzar-se els mitjans de defensa que es consideren pertinents en el seu dret.

Fet que vos notifique perquè en prengueu coneixement i als efectes oportuns.

La qual cosa se certifica amb anterioritat a l’aprovació de l’acta corresponent i a reserva dels termes precisos que se’n deriven, tal com autoritza l’article 18.2 de la Llei 40/2015, d’1 d’octubre, de règim jurídic del sector públic.

València, 8 d’abril de 2022.- El secretari de la Comissió d’Avaluació Ambiental: José del Valle Arocas»

  

València, 19 de juny de 2024

Miguel Angel Ivorra Devesa

Director general d'Urbanisme, Paisatge i Avaluació Ambiental